Washington Irving

Washington Irving (3. huhtikuuta 1783 – 28. marraskuuta 1859) oli yhdysvaltalainen kirjailija, esseisti ja historioitsija. 

Irving julkaisi vuonna 1820 novellin The Legend of Sleepy Hollow, joka kertoo goottilaisesta päättömän ratsumiehen legendasta. Novelli aloitti uuden aikakauden pimeän romantiikan tarinankerronnassa. Irving kokosi tarinan asuessaan Britanniassa. Tarina perustuu kertomuksiin, joita kertoivat tanskalaiset uudisraivaajat, jotka asuivat New Yorkin Hudsonjoen laaksossa. Novellista tehtiin vuonna 1922 elokuva, jossa Will Rogers esitti hiljaista ja vähäeleistä Ichabod Cranea. Päättömästä ratsumiehestä ohjattiin toinen näytelmäelokuva vuonna 1980 ja kolmas, Tim Burtonin ohjaama Päätön ratsumies 1999.

Washington aloitti Columbia-collegessa lakitieteen opinnot, mutta lähti terveydellisistä syistä Eurooppaan, missä hän viipyi kaksi vuotta. Yhdysvaltoihin palattuaan hän alkoi 1806 veljensä William Washingtonin ja J. K. Pauldingin kanssa julkaista aikakauskirjaa Salmagundi, jonka esikuvana oli Addisonin Spectator. Siinä hän julkaisi salanimellä Launcelot Langstaff satiirisia luonnoksia. Irvingin maailmanmaineen perusti teos A history of New York by Diedrich  Knickerbocker (1809), joka loi parodis-humoristisen kuvan New Yorkin hollantilaisesta aikakaudesta.

Vuonna 1815 hän kävi Englannissa veljensä asiamiehenä. Siellä syntyi kokoelma kertomuksia nimeltä The Sketchbook of Geoffrey Crayon. Julkaistuaan vielä teokset Bracebridge Hall, or the humourists (1822) ja Tales of a traveller (1824) hän noudatti Yhdysvaltojen lähettilään kutsua Madridiin ja tutki Escorialin linnassa olevia Amerikan löytöä koskevia käsikirjoituksia. Kokoamansa aineiston pohjalta hän kirjoitti teokset The life and voyages of Christopher Columbus (1828), Chronicle of the conquest of Granada (1829), Voyages of the companions of Columbus (1831), The Alhambra (1832), Legends of the conquest of Spain (1835) ja Mahomet and his successors (1849).

Palattuaan kotimaahan hän matkusteli maan etelä- ja länsiosissa ja kirjoitti A tour of the prairies (1835), The adventures of captain Bonneville (1837). Irving on lisäksi kirjoittanut Oliver Goldsmithin ja George Washingtonin elämäkerrat

Suomennetut teokset 
 Pokanoket'in Filip: Indianilainen muistelma, suom. Waldemar Churberg. Suomalaisen kirjallisuuden seura, 1876.
 Alhambra, suom. R. Mellin. Edlund, 1880; uusi käännös Annukka Aikio. WSOY, 1969.
 Aarteenkaivajat: kertomus, jonka on Diedrich Knickerbocker vainajan papereista sommitellut Washington Irving, Kyläkirjaston Kuvalehti, 1897.
 Lauri Pohjanpää, Satuaarre Suomen lapsille : 2, Prinssi Ahmed Al Kamel eli rakkauden pyhiinvaeltaja ja muita satuja, (Washington Irvingin mukaan), Helsinki : Kirja 1928.
Rip Van Winkle (1819), suom. Kristiina Kivivuori teoksessa Amerikkalaisia kertojia. Toim. Jarl Hellemann. Tammi, 1959.

Lähteet

Aiheesta muualla 

 Vapaasti ladattavia Irving Washingtonin e-kirjoja Projekti Lönnrotilta sekä Project Gutenbergiltä

Yhdysvaltalaiset näytelmäkirjailijat
Matkakirjailijat
Vuonna 1783 syntyneet
Vuonna 1859 kuolleet
Romantiikan kirjailijat